ምርጫው የተሳካ እንዲሆን ህብረተሰቡ ድርሻውን እንዲወጣ ጥሪ ቀረበ
 – በመጪው ግንቦት ወር የሚካሄደው ጠቅላላ ምርጫ ፍትሃዊ ፣ ዴሞክራሲያዊ እና ተዓማኒ ሆኖ እንዲጠናቀቅ ሁሉም የበኩሉን ድርሻ እንዲወጣ ጠቅላይ ሚኒስትር ኃይለማሪያም ደሳለኝ ጥሪ አቀረቡ።ጠቅላይ ሚንስትሩ የስድስት ወራት የመንግሥት የሥራ አፈጻጸም ሪፖርትን ዛሬ ለህዝብ ተወካዮች ምክር ቤት አቅርበዋል። በሪፖርታቸውም ኢኮኖሚያዊና ማህበራዊ ጉዳዮችን፣ ምርጫ 2007 እና ሌሎች ፖለቲካዊ ሁኔታዎችን ዳሰዋል።መጪውን ምርጫ አስመልክተው እንደተናገሩተ በምጫው ለመሳተፍ ህብረተሰቡ የምርጫ ካርድ በመውሰድ ያደረገውን ተሳትፎ ምርጫው ሠላማዊና ፍትሐዊ  ሆኖ  እንዲጠናቀቅ ድርሻውን ሊወጣ ይገባል ብለዋል።ኢኮኖሚያዊ ጉዳዮችን በተመለከተ ጠቅላይ ሚኒስትሩ ሲናገሩ ኢትዮጵያ በተያዘው በጀት ዓመትም በፈጣን የኢኮኖሚ እድገት ላይ እንደምትገኝና በተየዘው በጀት ዓመትም የ11 ነጥብ 4 በመቶ እድገት ታስመዘግባለች ተብሎ ይጠበቃል ብለዋል።እንደ ጠቅላይ ሚኒስትሩ ገለጻ በተያዘው በጀት ዓመት ግብርናው 8 ነጥብ 5 በመቶ፣ የኢንዱስትሪው ዘርፍ 23 በመቶ እንዲሁም የአገልግሎት ዘርፉ በ9 በመቶ እንደሚያድግ ይጠበቃል ብለዋል።ለኢኮኖሚያዊ እድገቱ ግብርናው በ2003 ከነበረው የ45 በመቶ አስተዋፅኦ ወደ 40 በመቶ ዝቅ ማለቱን ያመለከቱት ጠቅላይ ሚኒስትርሩ፥ኢንዱስትሪው በ2003 ከነበረበት የ11 በመቶ ወደ 14 በመቶ ከፍ ማለቱንም ገልጸዋል።የአገልግሎት ዘርፉም በ2003 ከነበረበት 45 ከመቶ ወደ 46 በመቶ ከፍ በማለት ዋነኛው የኢኮኖሚ ምንጭ ሆኗል ነው ያሉት። የማምረቻ ዘርፉም በየአመቱ የ13 በመቶ እድገት ማሳየቱን ጠቁመዋል።የአገሪቱ አማካይ የነብስ ወከፍ ገቢም 632 የአሜሪካ ዶላር መድረሱን አመልክተዋል።የወጪ ንግድ ገቢን በተመለከተም ከወጪ ንግድ የተገኘው ገቢ አምና ከተገኘው የ60 ነጥብ 3 ሚሊዮን የአሜሪካ ዶላር ጋር ሲነፃር ዝቅተኛ ነው ሊዚህም የወርቅ፣ አትክልትና ፍራፍሬ እንዲሁም ጨርቃ ጨርቅ ገቢ ከአምናው ቅናሽ በማሳየቱ እንደሆነ ተናግረዋል።ባለፉት ስድስት ወራት ወደ ውጭ ከተላከው የቡና እና የአበባ ምርት የተገኘው ገቢ ግን ጭማሪ ማሳየቱን ተናግረዋል። ከወጪ ንግድ የተገኘው አጠቃላይ ገቢም 10 ነጥብ 8 ቢሊዮን ዶላር መድረሱን ገልጸዋል።ከሀገር ውስጥ ምንጮች ከ69 ነጥብ 5 ቢሊየን ብር በላይ የተሰበሰበ ሲሆን፥ ይህም የ16 ነጥብ 4 በመቶ ጭማሪ ማሳየቱን ተናግረዋል።የውጭ ብድርን በተመለከተም ኢትዮጵያ እስካሁን የወሰደችው ብድር ሲታይ ከአለም አቀፍ ሀገራት ዝቅተኛው መሆኑንና ብድር የመሸከም አቅሟም የB እና B+ ደረጃን ማግኘቱን አስረድተዋል።ከዚህ ጋር ተያይዞ ሀገሪቱ የ1 ቢሊየን የአሜሪካ ዶላር የቦንድ ሽያጭ በተሳካ መልኩ ያካሄደች ሲሆን፥ ይህም ሀገሪቱ የውጪ ባለሃብቶችን ወደ ሀገሪቱ ለመሳብ ከፍተኛ አስተዋፅኦ ይኖረዋል ብለዋል።የጥቃቅንና አነስተኛ ተቋማትን በተመለከተም የከተማ ልማትና የማምረቻ ዘርፍ ዋነኛው የጥቃቅንና አነስተኛ ዘርፍ ሲሆን፥ ባለፉት ስድስት ወራት በመደበኛ 1 ሚሊዮን ለሚሆኑ ዜጎች የስራ እድል ተፈጥሯል።በመኖሪያ ቤት ግንባታ ፕሮግራም የቤት እጥረትን ለመፍታት እየተሰራ መሆኑን ያመለከቱት  ጠቅላይ ሚኒስትሩ፥ በእድገትና ትራንስፎርሜሽን እቅዱ 159 ሺህ መኖሪያ ቤቶች እየተገነቡ ነው ብለዋል።የትልልቅ ፕሮጄክቶችን በተመለከተም ሲናገሩ ሀገሪቱ የኤሌክትሪክ ሀይልን ተደራሽ ለማድረግ እያከናወነቻቸው ካሉ ፕሮጀክቶች መካከል የህዳሴው ግድብ 43 በመቶ፣ ግልገል ጊቤ ሶስት 89 በመቶ እንዲሁም ገናሌ 66 በመቶ  በላይ መድረሳቸውም ተገልጿል።የአዲስ አበባ ቀላል ባቡር ፕሮጄክትም 87 በመቶ ተጠናቆ የሙከራ አገልግሎት መጀመሩንና በዚህ አመትም ሙሉ በሙሉ ተጠናቆ ስራ እንደሚጀምር ተናግረዋል። የአዲስ አበባ ደወሌ የባቡር መስመር ፕሮጀክትም 80 በመቶ ግንባታው የተጠናቀቀ ሲሆን ፕሮጄክቱ በ2008 ዓ.ም ይጠናቀቃል ተብሎ እንደሚጠበቅ ተናግረዋል።ትምህርትና ጤናን በተመለከተም በ2007 ዓ.ም የከፍተኛ የመንግስት ተቋማት የቅበላ አቅምን 120 ሺህ ለማድረስ መቻሉን ተናግረዋል። የሴቶችን ተሳትፎ 32 በመቶ ማድረስ መቻሉንም ጠቁመዋል።በጤናው ዘርፍም የእናቶችና ህፃናትን ሞት ለመቀነስ በተደረገ ሥራ ባለፉት 20 አመታት ውስጥ የእናቶች ሞትን በ69 በመቶ መቀነስ መቻሉን አመልክተዋል።የውጭ ግንኙነትን በተመለከተም ሀገሪቱ በተያዘው አመትም ከጎረቤት አገራት ጂቡቲ፣ ኬንያ፣ ሱዳን፣ ኡጋንዳ፣ ግብፅ እና ሌሎች አገራት ጋር በተለያዩ ዘርፎች የሁለትዮሽ ግንኙነ ቶችን የሚያሳድጉ ዘርፈ ብዙ ስምምነቶች ማድረጓን ተናግረዋል።በቀጠናው ሰላምና ፀጥታ እንዲረጋገጥ በሶማሊያና ደቡብ ሱዳን ሰላም አስከባሪ ሀይሏን አሰማርታ የሰላም ዘብ ከመሆኗም ባለፈ፥ የደቡብ ሱዳን ተፋላሚ ሀይሎች ወደ ሰላም እንዲመጡ ጥረት እያደረገች መሆኗን ተናግረዋል።